Trelis/gawiki huggingface dataset:
CLG Sáirséiligh na Mainistreach. Is club Cumann Lúthchleas Gael i gContae Luimnigh é CLG Sáirséiligh na Mainistreach .
Suíomh.
Tá an club bunaithe i bparóistí Naomh Nioclás agus Naomh Mhuire ar an dtaobh thoir-thuaidh de Chathair Luimnigh. Tagann formhór dá imreoirí ó bhruachbhaile Corrbhaile agus ó Oileán an Rí. Tá an chuid de pharóiste Naomh Nioclás ar bhruach thuaidh na Sionainne suite i gContae an Chláir agus imríonn iománaithe agus peileadóirí na mbruachbhailte Bruach na Sionainne agus Baile Thiar le CLG An Páirtín.
Cluichí.
Imrítear an pheil agus an iomáint sa chlub. Bhí béim an chlub dírithe i dtreo na hiomána nuair a bhunaíodh é ach bhi na Sáirséiligh níos gníomhaí sa pheil le linn blianta lár na 2000í. Tá an bhéim chéanna ar an dá chód anois.
Stair.
Cé ná raibh cluichí Gaelacha chomh láidir sin riamh sa cheantar seo ina bhfuil mór-thraidisiún rugbaí, bhíodh clubanna ann ó am go chéile i bparóiste Naomh Mhuire ó bhunú Cumann Lúthchleas Gael. Ina measc siúd, tá tagairt ann faoi fhoireann a d'imir faoin ainm "Naomh Mhuire" i gcomórtas peile ag deireadh an 19ú haois ach níl tuairisc ann gur chláraíodh aon chlub go hoifigiúil faoin ainm sin ag an am. Is ar éigin gur imir peileadóirí agus iománaithe na linne as an bparóiste le clubanna eile sa chathair ar nós Na Trádálaithe, Na Seamróga, Na Náisiúnaithe agus Éire Óg.
Bhí club darbh ainm dó "Corrbhaile" gníomhach le linn blianta na 1940í ach thit an cheann deireanach, a bhunaíodh le linn blianta thosaigh na 1970í faoin ainm "Naomh Mhuire", as a chéile sa bhliain 1988. Shroich an club sin cluiche ceannais Craobh Peile Sóisear na Cathrach sa bhliain 1981 ach chailleadar i gcoinne Baile Brún. Ghlac club eile faoin ainm "Corrbhaile" páirt i gcomórtaisí na n-óg le linn blianta na 1970í. Nuair a d’éirigh an dá chlub sin as an imirt, théadh formhór imreoirí na háite chuig Naomh Pádraig nó chuig Clochán.
Bunaíodh Sáirséiligh na Mainistreach sa bhliain 1994 ach, ós rud é ná raibh páirc imeartha dá gcuid féin acu riamh, tháinig an fás go mall chucu agus tá siad ag imirt sa ghrád sóisear B san dá sport óna mbunú. Bhí béim an chlub ar dtús ar an iomáint agus bhuadar Craobh Iomána Sóisear B Cathair Luimnigh sna blianta 1997 agus 1998 ach níor éirigh leo aon chraobh eile a bhaint amach i gcomórtaisí fásta ó shin i leith. I láthair na huaire, tá an club níos láidre sa pheil ná san iomáint.
Páirc Imeartha.
Imríonn Sáirséaligh na Mainistreach móramh dá gcuid cluichí i gColáiste Mhainchin i gCorrbhaile.
Imreoirí Cáiliúla.
I measc bunaitheoirí an chlub, bhí Micheál Mac An Airchinnigh a d’imir ar fhoireann iomaint an chontae le linn blianta na 1997í.
Almaty. Is í Almaití (Béarla: Almaty) an chathair is mó sa Chasacstáin. Tá an baile suite in oirthuaisceart na tíre in aice le Sléibhte Tian Shien. Bhí Almaty ina príomhchathair ar an tír go dtí an bhliain 1997 nuair a d'athlonnaigh an rialtas an phríomhchathair go dtí Astana.
Diobúití (cathair). Is í Diobúití (Béarla: "Djibouti", Araibis: جيبوتي, Somáilis: "Jabuuti") príomhchathair Poblacht Diobúití, agus is í an chathair is mó sa tír chomh maith.
An Amáiris. Is í an Amáiris (አማርኛ "āmariññā") an teanga is tábhachtaí san Aetóip agus an t-aon teanga amháin a bhfuil stádas oifigiúil aici ar fud na tíre. Is í an dara teanga Sheimíteach is mó cainteoirí. Is é an córas a úsáidtear le hAmáiris a bhreacadh ar pár ná cineál aibítir shiollach ar a dtugtar "abugida". San aibítir seo, seasann gach litir d'aon siolla amháin, ionas go bhfuil comhartha an chonsain agus comhartha an ghuta cumaiscthe le chéile sa litir; san am céanna, is féidir a aithint i gcónaí, cén chuid den litir a sheasann don ghuta nó don chonsan.
Mar theanga Sheimíteach, tá an Amáiris gaolmhar leis an Araibis, leis an Aramais, agus leis an Eabhrais. Is iad na gaolta is dlúithe atá aici i Leithinis na hAraibe, áfach, na teangacha a bhí á labhairt ag muintir Dheisceart na hAraibe sula ndeachaigh an Araibis (nach raibh inti ach teanga an Tuaiscirt ar dtús) ina n-áit le teacht Ioslam.
Murab ionann agus an Araibis is an Eabhrais (nó an Ghaeilge), cuireann an Amáiris an aidiacht roimh an ainmfhocal (cosúil leis an mBéarla). Tionchar ó theangacha neamh-Sheimíteacha an réigiúin is cúis leis an athrú seo, is dócha. Ceann eile de shaintréithre na dteangacha Seimíteacha nach bhfuil chomh coitianta san Amáiris is ea na "hiolraí briste", a úsáidtear go minic san Araibis - is é sin, cuirtear uimhir iolra an ainmfhocail in iúl tríd na gutaí taobh istigh den fhocal a athrú. Ní féidir a rá go mbeadh na hiolraí briste seo imithe go hiomlán as an Amáiris, ach tá sé i bhfad bhfad níos tipiciúla iarmhír iolra a chur leis an ainmfhocal. Na hiolraí briste a úsáidtear i gcónaí, is iasachtaí iad go minic as an teanga Ge'ez. Is éard atá i gceist leis an teanga Ge'ez ná seanteanga chlasaiceach na hAetóipe a mbaintear úsáid éigin aisti i gcónaí san eaglais. Tá sí gaolmhar leis an Amáiris, ach is dócha go bhfuil an gaol leis an Tigrinis níos dlúithe. 
Siúd is nach mbíonn na hiolraí briste coitianta san Amáiris a thuilleadh, tá córas na dtamhan tríchonsanach is dual do na teangacha Seimíteacha ann, agus baintear úsáid as le focail nua a fhréamhú is a chumadh san Amáiris.
The Great Dictator. Scannán ón mbliain 1940 is ea The Great Dictator, leis an aisteoir grinn mór le rá, Charlie Chaplin. Bhí Chaplin ina stiúrthóir ar an scannán agus bhí sé sa dá phríomhpháirt aisteoireachta chomh maith. Bhí sé seo ar an gcéad scannán cainte uaidh, chomh maith le bheith ar an scannán is mó rath uaidh. B'aoir nimhneach é ar an bhFaisisteachas. Is díol suntais é an scannán seo, ós rud é nár thuig go leor daoine cé chomh holc is a bhí na Naitsithe ag an am sin, mar nach raibh eolas ag an bpobal faoi na campaí báis. Ach déantar cur síos sonrach ar ghéarleanúint na nGiúdach sa scannán seo.
Plota.
Cuirtear in aithne muid ar dtús leis an mbearbóir Giúdach gan ainm (Chaplin) agus é ag troid sa Chéad Chogadh Domhanda ar son a thíre féin, Tomainia (tír fhicseanach arb ionann í agus an Ghearmáin). Buailtear é sa cheann ag deireadh an chogaidh agus caitheann sé fad fiche bliain in ospidéal agus a chuimhne caillte aige.
Filleann sé ar a ghairm bheatha ag deireadh na tréimhse sin agus gan tuiscint dá laghad aige ar chás polaitiúil a thíre féin, áit a bhfuil deachtóir darb ainm Adenoid Hynkel (Chaplin arís, agus é ag déanamh aithrise ar Adolf Hitler) tar éis teacht i réim. Is cuid thábhachtach í den phlota agus den ghreann, go bhfuil an bearbóir Giúdach ina mhacasamhail den deachtóir uafásach seo a bhfuil an ghráin dhearg aige ar na Giúdaigh. 
Déantar aoradh chomh maith ar Benito Mussolini, i bhfoirm an deachtóra fhicseanaigh Benzino Napaloni, atá ina cheannaire ar thír darb ainm Bacteria. Léirítear caidreamh cumhachta áiféiseach na beirte seo, tríd an eachtra ina bhfuil na deachtóirí ag iarraidh idirbheartaíocht a dhéanamh faoi smacht a ghlacadh ar Osterlich (An Ostair).
Stíl.
Cé gur aoir thar a bheith searbhasach í seo, bíonn atmaisféar thar a bheith éadrom ann ar feadh an scannáin go léir. Tá greann ropánta Chaplin le sonrú go mór ann agus baineann sé an-leas as chun ábhar an scannáin a aoradh. Radharc cáiliúil amháin ná an rince a dhéanann an deachtóir Hynkel le balún mór atá ina mhacasamhail den domhan agus réamhcheol Lohengrin le Richard Wager á sheinm sa chúlra.
Gradam.
I 1997, d'fhógair Leabharlann Chomhdháil SAM an scannán seo a bheith "suntasach go cultúrtha, go stairiúil nó go haeistéiticiúil" agus roghnaíodh é le bheith caomhnaithe i gClárlann Scannán Náisiúnta na Stát Aontaithe.
Úlla. Baile beag é Úlla (Béarla: "Oola") atá i gContae Luimnigh i lár iarthar na hÉireann. Tá sé gar do chathair Luimnigh i gCúige na Mumhan, Poblacht na hÉireann.
Ar phríomhbhóthar an N24 idir Luimneach agus Port Láirge atá an baile agus tá Tiobraid Árann 12 km soir ó dheas uaidh.
Ar an mbaile beag féin tá teach pobail (Eaglais Mhuire gan Smál), stáisiún peitril, siopa ginearálta a osclaíonn go dtí go mbíonn sé déanach, péire tithe tábhairne, páirc imeartha, oifig an phoist, comhar creidmheasa, halla pobail, agus díoltóir bláthanna ina measc. 
Stair.
Níl ballóga Chaisleán Úlla i bhfad ón mbaile beag. Fuarthas beanna an fhia mhóir anseo sa mbliain 1825 agus bhí caoi mhaith orthu. Sa mbliain 1828 thángthas ar thrumpa práis agus ar shleá agus ar reanna saighde cré-umhaí. Tugadh na rudaí seo d’iarsmalann Choláiste na Tríonóide i mBaile Átha Cliath.
Iompar.
Cé nach mbíonn seirbhís traenach chuig an mbaile níos mó, tá mórstáisiún Gabhal Luimnigh in aice láimhe. Cónaí ar thart ar 500 duine in Úlla faoi láthair.
Kevin Rudd. B'é Kevin Michael Rudd Príomh-Aire na hAstráile ó 3 Nollaig 2007 go 24 Meitheamh 2010 agus arís ó 27 Meitheamh 2013 go 18 Meán Fómhair 2013. 
B'eisean an 26ú príomh-aire ar an Astráil sa bhliain 2007 agus é ag teacht i gcomharbas ar John Howard. Tháinig Julia Gillard in oifig mar phríomh-aire sa bhliain 2010, ach fuair Rudd an oifig den dara huair ar 27 Meitheamh 2013. D'éirigh sé as an bpost ar 18 Meán Fómhair 2013.
Ar an 12 Feabhra 2008, mhol Kevin Rudd rún, inar ghabh sé leithscéal oifigiúil le Bundúchasaigh na hAstráile.
Luathsahol.
Rugadh Kevin Rudd ar an 21 Meán Fómhair, 1957. Rinne a chuid ollscolaíochta ag an Australian National University in Canberra. Bhain sé céim bhaitsiléarachta amach i Léinn Áiseach. Tá Sínis líofa aige.
D'éirigh Rudd ina fheisire i dTeach Ionadaithe na hAstráile do thoghcheantar Griffith, Queensland sa bhliain 1998.
CLG Gaeil Baile na Cora. Is club Cumann Lúthchleas Gael i gContae Luimnigh é CLG Gaeil Baile na Cora . 
Suíomh.
Tá an club bunaithe i bparóiste Bantiarna Lourdes ar an dtaobh theas de Chathair Luimnigh. Tagann formhór dá imreoirí as na ceantair Baile na Cora agus Bóthar de hÍde ina bparóiste féin, as Baile Shinéid agus An Ráth Bhán i bparóiste Banríona na Síochána agus as ceannntair eile ar thaobh theas na cathrach.
Cluichí.
Imrítear ach peil sa chlub agus tá sé nasctha le Sean-Chríostaithe i gcomhair na hiomána.
Stair.
Ní raibh aon pharóiste Bantiarna Lourdes ann roimh An Dara Cogadh Domhanda agus ba cheantar tuaithe é ag an am sin. Ar dtús, d'imir muintir na háite le Mungairit, Saor Theas nó le clubanna móra na cathrach ar nós Éire Óg, Clochán agus Na Trádálaithe.
Bhí club darbh ainm dó "Baile na Cora" gníomhach sa cheantar ó bhlianta na 1920í agus tá tuairisc faoi chluiche iomána a d'imríodar i gcoinne Na Ceapaí Móire sa bhliain 1926. Is cosúil gur thiteadar as a chéile ag deireadh blianta na 1930í. Bhí club eile darbh ainm dó "Na Páirceanna Glasa" ann le linn blianta na 1940í agus na 1950í agus bhuadar Craobh Iomána Mionúir an Chontae sa bhliain 1947. Ghabh club an pharóiste in aice láimhe, "Naomh Iosaef", Craobh Peile Sóisear na Cathrach sna blianta 1953, 1954 agus 1960.
Le linn blianta na 1960í, bunaíodh club eile sa cheantar ar a dtugadh "Naomh Breandán" agus bhuadar Craobh Peile Sóisear na Cathrach sa bhliain 1968 ach níl aon tuairisc fúthu i ndiaidh na bliana 1970í. Timpeall na bliana 1965, d'imir foireann óg as an gceantar faoin ainm "Ruairí Mhic Easmuin" ar feadh bliain nó dhó.
Ath-bhunaíodh an club atá sa lá inniu ann faoin ainm "Gaeil Baile na Cora" sa bhliain 1979. I measc dóibh a chabhraigh go mór le athbheochan na gcluichí Gaelacha sa cheantar, bhí an tiriseoir cáiliúil Séamus Ó Ceallaigh, a scríobh faoin ainm cleite "Camán". 
Tháinig peileadóirí Gaeil Baile na Cora le chéile le hiománaithe CLG Sean-Chríostaithe le linn blianta na 1980í ach d'fhan an bheirt acu mar chlubanna ar leith. D'ainneoin sin, d'imir fórine óga an dá chlub faoin ainm "Baile Na Cora" san iomáint agus sa pheil le linn blianta na 1990í.
Nuair ná raibh aon club gníomhach ar thaobh theas na cathrach sna blianta díreach roimhe sin, d’imir formhór peileadóirí na háite le Na Trádalaithe, Sean-Chríostaithe agus Mungairit.
Cé gur éirigh leo craobhacha na cathrach agus an chontae a ghabháil i ngrádanna na n-óg, sé Craobh Peile Sóisear B na Cathrach an t-aon chomórtas fásta a bhuaigh Gaeil Baile na Cora óna bhunú. D’imríodar peil sa ghrád Sóiser A suas go dtí an bhliain 2004.
Páirc Imeartha.
Tá páirc imeartha an chlub ar Eastáit Bhagóid i nGáirdíní Baile na Cora ar chíos ó Chomhairle na Cathrach óna bhunú.
Imreoirí Cáiliúla.
D’imir iariománaí an chontae Gearóid Ó hÉigeartaigh ("Ger Hegarty"), ball foireann Luimnigh i gcluiche ceannais Craobh Iomána Sinsearach na hÉireann na bliana 1994, ar fhoireann peile Gaeil Baile na Cora.
Buzz Aldrin. Is iarspásaire Meiriceánach é Buzz Aldrin (a rugadh in Glen Ridge, New Jersey ar an 5 Eanáir 1930 mar Edwin Eugene Aldrin, Jr.), an dara duine riamh a shiúil ar dhromchla na Gealaí. 
Misean spáis.
Ar 16 Iúil 1969, chuir Aldrin tús lena thuras chun na gealaí nuair a d’fhág sé an Kennedy Space Centre in Florida san Apollo 11. 
Thuirling sé i Muir na Sáimhe ar an 20 Iúil, 1969. In éineacht lena chomhspásaire, Neil Armstrong, chaith Aldrin dhá uair an chloig go leith ar dhromchla na Gealaí ag déanamh taiscéalaíochta. D'fhág siad teachtaireacht as Gaeilge ar an ngealach ː‘Go ndeonaí Dia go dtabharfaidh an mheabhair agus an misneach a chuir ar chumas an duine cos a leagan ar an ngealach go mbeidh ar a chumas chomh maith síocháin agus sonas a chur in áirithe ar an talamh seo agus teacht slán ó chontúirt a léirscriosta fhéin.’D'fhan an tríú spásaire, Michael Collins ag fithisiú na Gealaí sa Mhodúl Ceannasaíochta le linn chuairt na beirte eile ar ár satailít.
Pearsanta.
Phós Aldrin den cheathrú huair ar 20 Eanáir 2023, agus in aois 93 dó. Phós sé Anka V. Faur (63) i Los Angeles.
Foireann drumaí. Cnaguirlis é foireann drumaí, atá comhdhéanta de dhrumaí, ciombail agus uaireanta cnaguirlisí eile (mar shampla clog bó, bloc adhmaid, clingíní, tambóirín, gangdhruma agus araile), atá eagraithe in aice le chéile do dhrumadóir amháin ina aonar. Buailtear iad le bata druma, nó scuaba agus mailléid chomh maith. I gcás an dord-druma agus an ard-hata, buailtear iad le troitheáin. 
Is féidir na drumaí agus na ciombail éagsúla a chur le chéile in aon fhormáid, agus breathnaíonn sé ar an saghas ceoil atá i gceist. Mar shampla, i rac-cheol is iad an sreangdhruma agus an dord-druma a úsáidtear chun an buille a chruthú, ach i snagcheol cuirtear an bhéim ar an ard-hata agus an ciombal creatháin.
Trealamh eile.
Gléas eile a úsáidtear uaireanta ná méadranóm, meaisín a chruthaíonn fuaim ar gach buille. Leis an méadranóm, bíonn an drumadóir in ann an buille a choimeád i gceart. Ceapann drumadóirí eile go bhfuil an méadranóm ró-chruinn, agus dá thoradh sin beagáinín mí-nádúrtha.
CLG Sean-Chríostaithe. Is club Cumann Lúthchleas Gael i gContae Luimnigh é CLG Sean-Chríostaithe.
Suíomh.
Tá an club bunaithe i bparóiste Banríona na Síochána ar an dtaobh theas de Chathair Luimnigh. Tagann formhór dá imreoirí as eastáit ar nós Baile Shinéid, Páirc Uí Chinnéide agus An Ráth Bhán ina bparóiste féin, as Cnoc Theas i bparóiste Na Clainne Naofa, as Baile na Cora agus Bóthar de hÍde i bparóiste Bantiarna Lourdes agus as ceannntair eile ar thaobh theas na cathrach.
Cluichí.
Iomáint amháin a imrítear sa chlub agus tá sé nasctha le Gaeil Baile na Cora i gcomhair na peile.
Stair.
Ní raibh aon pharóiste Banríona na Síochána ann roimh An Dara Cogadh Domhanda agus ba cheantar tuaithe é ag an am sin ina raibh traidisiún mór na hiomána. Ar dtús, d'imir muintir na háite le Saor Theas nó le clubanna móra na cathrach ar nós Éire Óg, Na Trádálaithe agus Clochán.
Bunaíodh Sean-Chríostaithe sa bhliain 1962 chun freastal ar iar-dhaltaí Scoil na mBráthar Sráid Seasnáin a bhí i measc na meánscoileanna ba láidre in Éirinn san iomáint ag an am. Bhuadar ar Chlocán i gcluiche ceannais Craobh Peile Sinsear Chontae Luimnigh na bliana céanna ach ba san iomáint a raibh príomh-bhéim an chlub. D’imríodar sa ghrád sinsear suas go dtí lár blianta na 1970í nuair chuaigh an club i léig mar ná raibh an oiread sin iománaithe ag teacht chucu ó Scoil na mBráthar.
Ionas go mbeadh imreoirí óga in ann teacht chucu, chuireadar fúthu i bparóiste Banríona na Síochána agus thángadar le chéile le club na n-óg Cnoc Theas. D’imríodar faoin teideal "Sean-Chríostaithe/Cnoc Theas" i gcomórtaisí na n-óg le linn blianta tosaigh na 1980í agus shroicheadar cluiche ceannais Craobh Iomána Mionúir an Chontae na bliana 1984. Sna blianta ina dhiaidh sin, d’éiríodar as an bpeil ar fad nuair a nascaíodar le Gaeil Baile na Cora agus d'imir fórine óga an dá chlub faoin ainm "Baile Na Cora" san iomáint agus sa pheil le linn blianta na 1990í.
Bhuaigh Sean-Chríostaithe Craobh Iomána Idirmheánach an chontae sa bhliain 1992 ach ní raibh scuad domhain go leor acu riamh chun feachtas éifeachtach a dhéanamh ar Chraobh Sinsear an Chontae agus bhíodar ag troid i gcoinne an ísliú i gcónaí. Thiteadar síos go dtí an grád idirmheánach sa bhliain 1999 agus bhíodar ag imirt iomáint sóisear A faoin mbliain 2007.
Páirc Imeartha.
Tá Sean-Chríostaithe ag imirt sa Ráth Bán óna mbunú. I ndiaidh dóibh an suíomh a cheannach ó Chomhairle na Cathrach, tá siad tar éis dhá pháirc imeartha a chur síos agus clubtheach a thógáil le linn blianta na 2000í.
Imreoirí Cáiliúla.
I measc imreoirí cáiliúla an chlub, tá Beircheart Ó hArtagáin ("Bernie Hartigan") a bhuaigh bonn Craobh Iomána Sinsear na hÉireann sa bhliain 1973, agus Gearóid Ó hÉigeartaigh ("Ger Hegarty") a d'imir ar fhoireann Luimnigh i gcluiche ceannais na bliana 1994.
Cleveland. Is an dara cathair is mó daonra i gContae Cuyahoga, Ohio, Stáit Aontaithe Mheiriceá é Cleveland. Tá sé suite in oirthuaisceart na stáit, ar taobh theas Loch Erie. 
Tá níos mó ná 2.2 milliún duine ina gcónaí i mórcheantar Chleveland.
Bunaíodh sa bhliain 1796 é. Ainmníodh an chathair i gcuimhne ar "Moses Cleaveland", príomh-suirbhéir. 
D'fhás tionscal déantúsaíochta mar gheall ar iompar áitiúil d'iarnród agus d'uiscebhealach intíre. Chuir Minnesota amhiarann trí Na Locha Móra. Tháinig gual aneas.
Frank McGuinness. Is drámadóir, file agus ollamh iomráiteach é Frank McGuinness nó Proinsias MacAonghusa (a rugadh 29 Iúil 1953, i gContae Dhún na nGall). Tá gairm acadúil measctha le gairm scríbhneora ag McGuinness.
Saol.
Tógadh i mBun Cranncha i gContae Dhún na nGall é sular bhain sé céim amach i gColáiste na hOllscoile, Baile Átha Cliath. 
Bhí sé ina léachtóir in Ollscoil Uladh agus Maigh Nuad sular thosaigh sé mar scríbhneoir cónaitheach i gColáiste na hOllscoile, Baile Átha Cliath sna 1980idí. D'éirigh sé ansin ina Ollamh le scríbhneoireacht cruthaitheach i rannóg na Bhéarla, Drámaíocht agus Scannán i gColáiste na hOllscoile, Baile Átha Cliath. 
Saothar.
Phléigh McGuinness le hábhair chomh héagsúil le beatha Caravaggio, géarchéim giall na Liobáine, Shakespeare in Éirinn, Comhcheilg an Phúdair agus beatha Lizzie agus Mary Burns, céilí Éireannacha Engels i Manchain. Is mó a aithnítear é mar dhrámadóir agus file ach tá scripteanna scannáin, scripteanna teilifíse agus leabhróga scríofa aige chomh maith le ceoldráma stáitse, Donegal. Is iad an amhránaíocht agus an cóiriú na gnéithe is buana a fheictear ina shaothar.
Thuil McGuinness clú lena chéad Dráma "The Factory Girls" (1982) agus neartaigh a chlú nuair a chuireadh a dráma "Observe the Sons of Ulster Marching towards the Somme" (1986) ar an stáitse, ar dtús, in Amharclann na Mainistreach agus ansin go forleathan. Bronnadh neart duaiseanna air de bharr sin. 
Tá roinnt mhaith aistriúcháin de dhrámaí clasaiceacha le drámadóirí cos súil le Anton Chekhov, Henrik Ibsen agus Bertolt Brecht déanta aige. Foilsíodh bailiúchán filíochta leis den ainm "Booterstown" sa bhliain 1994.
Drámaí
Aistriúcháin
Dráma curtha in eagar do scannáin
Úrscéalta agus gearrscéalta 
Tá dhá húrscéal scríofa ag McGuinness chomh maith le cnuasach gearrscéalta amháin.
An Laitvis. Is teanga Ind-Eorpachí an Laitvis a labhraítear sa Laitvia le breis is dhá mhilliún cainteoirí. Tá 1.3 mhilliún cainteoirí dúchasacha sa Laitvia agus níos mó ná 100,00 thar lear, go hairithe sa Ríocht Aontaithe, in Éirinn, i Stáit Aontaithe Mheiriceá agus i gCeannada. Mar theanga Bhailtic, tá dlúthghaol ag an Laitvis leis an Líotuáinis. 
Le déanaí, tá an teanga ag méadú agus an Rúisis ag laghdú ag an am céanna sa Laitvia.
Nathanna Laitvise.
"Laipni lūdzam - Fáilte"
"Sveiki - Dia duit"
"Kā jums klājas? - Conas atá tú?"
"Labrīt - Maidin mhaith"
"Labvakar - Trathnóna maith agat"
"Ar labunakti - Oíche mhaith"
"Liels paldies - Go raibh maith agat"
"Kur ir tualete? - Cá bhfuil an leithreas?"
"Priekā! - Sláinte!"
'Diagacht an Choirp', teagasc de chuid an Phápa Eoin Pól II.. Teagasc de chuid an Phápa Eoin Pól II, a bhí mar ábhar de shraith 129 léacht a thug an Pápa le linn a chuid éisteachtaí Céadaoine idir Mheán Fómhair 1979 agus Samhain 1984 is ea Diagacht an Choirp. 
Is athnuachan é Diagacht an Choirp ar an insint oifigiúil, ach dar ndóigh fanann an Pápa dílis do thátail fhadbhunaithe na hEaglaise maidir le dea-iompar agus é ag breathnú ar fhoilsiú Dé i ndáiríre le teagasc tathagach ar dhiagacht na collaíochta agus an phósta a thabhairt. 
B'é céad mhórtheagasc a phápachta é agus bailíodh is foilsíodh na haithisc iomlána in aon saothar amháin ina dhiaidh sin. Rinneadh athrá ar théamaí Dhiagacht an Choirp agus forbraíodh iad in go leor de chuid imlitreacha, litreacha agus sheanmóirí Eoin Pól. Bunaítear an teagasc nó caiticiosma ar roinnt sleachta ón mBíobla agus déantar machnamh agus leathnú amach orthu, go háirithe an téacs a thógtar as an leabhar Geineasas ag tús an Bhíobla. Déantar machnamh ar cén rud é bheith i do dhuine daonna, bheith cruthaithe i d'fhireann nó i do bhaineann agus ar an gcollaíocht freisin. Is iarracht í "Diagacht an Choirp" teagasc na hEaglaise ar na cúrsaí sin a mhíniú agus a chosaint.
Roinntear aithisc Dhiagacht an Choirp i gcodanna suntasacha agus tá fad réasúnta mór ann. Tá sé ráite ag leithéidí Chríostóir West gur fhorbairt an-mhór í Diagacht an Choirp i nDiagacht na hEaglaise Caitlicí. Deirtear gurb í cur chuige Dhiagacht an Choirp céim mhór i bhforbairt na diagachta.
Is suimiúil an leagan amach atá ag Diagacht an Choirp. Ós rud é gur tugadh é ó bhéal le linn éisteachtaí na Céadaoine, bíonn go leor athrá ann agus tabharfaidh tú é seo faoi deara má dhéanann tú iarracht an leagan scríofa a léamh. Ag an am céanna áfach feileann an cur chuige seo intinn rothlaíoch an Phápa - fágann sé téamaí agus filleann sé orthu ar ball. Cuidíonn sé seo freisin, d'fhéadfá a rá, leis an ábhar a dhoimhniú i d'intinn féin. Is leagan amach ciorclach seachas líneach atá ann. 
I soiscéal Mhatha, nuair a chuireann na Fairisínigh ceist ar Íosa i dtaobh an cholscartha, tagraíonn Sé do sheift Dé ó thús. Cuireann sé síos ar an loighic a bhaineann léi. Rinne an Cruthaitheoir ó thús iad fireann agus baineann (Gein. 1:27). Agus an Pápa ag déanamh staidéir ar chaibidlí luatha an leabhair Geineasas, díríonn sé ár n-aird ar thrí bhuntaithí an duine, sé sin; aonraiceas bunaidh, aontacht bhunaidh agus nochtacht bhunaidh. Séard is ciall le haonraiceas bunaidh ná go bhfuil an chéad duine, sé sin Adamh, leis féin agus éagsúil ó gach dúil bheo eile. Toisc go bhfuil an duine cruthaithe in íomhá Dé agus toisc go bhfuil sé mar chuid de bhuntréithe Dé go mbronnann Sé É féin gan truailliú, ní féidir leis an duine teacht ar thuiscint iomlán de féin gan é féin a thabhairt mar bhronntanas ionraic nó, is dóigh, íobairt a dhéanamh. Tá gairm ó Dhia ag an duine maireachtáil i bpáirt le duine eile agus do dhuine eile agus is é seo bunús a chuid daonnachta. Is cineál de sméar mhullaigh na cruthaíochta é cruthú an duine ina fhireann agus ina bhaineann agus a gcomhrannpháirteacht ina gcéile.
Ródaire. Is gléas crua-earraí ríomhaireachta é ródaire a threoraíonn paicéid idir líonraí ríomhaireachta - focal eile ar an treorú seo ná ródú. Tá an-chuid ródairí éagsúla i bhfeidhm ar líonraí an domhain, cuid acu ag ródú an-chuid trácht ar líonraí móra teileachumarsáide, cuid acu ag ródú paiceád ó ríomhairí pearsanta ar líonraí pearsanta i dtithe amach ar an Idirlíon.
Geata ródairí.
Is minic a aimsítear ródairí beaga i dtithe agus in oifigí agus iad ag ródú paicéad ón líonra logánta san fhoirgneamh go dtí an líonra fairsing (an t-Idirlíon). Tugtar geata ródairí ar ródairí den chineál seo. Úsáideann siad aistriú seoltaí líonra ("NAT" i mBéarla) le ligint do na riomhairí ar fad ar an líonra an seoladh IP agus an ceangal Idirlín céanna a roinnt. Suíonn an geata seo idir an móideim leathanbhanda agus an líonra logánta nó amanna, bíonn an móideim mar chuid den ródaire.